გორის მუნიციპალიტეტის გერბი

გორის მუნიციპალიტეტის გერბი — გორის მუნიციპალიტეტის სახელმწიფო სიმბოლო დროშასთან ერთად. მიღებულია გორის მუნიციპალიტეტის საკრებულოს მიერ. გერბი შექმნილია საქართველოს პარლამენტთან არსებული ჰერალდიკის საბჭოს მიერ გორის ისტორიულ-კულტურული ნიშნების მიხედვით.

ისტორია
მუნიციპალიტეტმა პირველი დროშა და გერბი 2010 წელს მიიღო, გერბის ფარის ცენტრში მოთავსებული იყო ვერცხლისფერველიანი მეწამული ფერის ჯვარი. ჯვრის ვერცხლის ველი გერბის ფარს ოთხ ნაწილად ყოფდა, ხოლო მასზე მოთავსებული წითელი ჯვრის მკლავები არ ეხებოდა გერბის ფარის კიდეებს. გერბის ფარის პირველ ნაწილში მეწამულ ველზე მოთავსებული იყო ოქროს მთა, მთის ზემოთ – ოქროს ჰერალდიკური ჯვარი. ოქროს მთას კვეთდა ლაჟვარდისფერი სამი შემცირებული სარტყელი. გერბის ფარის მეორე ნაწილში ლაჟვარდისფერ ველზე – სამი გადაშლილი ვერცხლის წიგნი. გერბის ფარის მესამე ნაწილში – ლაჟვარდისფერ ველზე სამი ოქროს ძნა. გერბის ფარის მეოთხე ნაწილში – მეწამულ ველზე ოქროს მთა, ხოლო მთაზე მოთავსებული იყო ქონგურებიანი ოქროს ციხე-სიმაგრე. ოქროს მთას კვეთდა ლაჟვარდის სამი შემცირებული სარტყელი. გერბის ფარს ზემოთ მოთავსებული იყო საქალაქო ვერცხლის გვირგვინი – სამკოშკიანი ქონგურებიანი გალავანი (ციხე-სიმაგრის ფორმის) ნახევრად ღია ჭიშკრით. ფარს ქვემოთ ვერცხლ-მეწამულ ბაფთაზე მოთავსებული იყო გერბის დევიზი. ბაფთის ვერცხლის ველზე შავად ჩაწერილი იყო დევიზი „გორი“.

2014 წელს, მუნიციპალიტეტის ორად გაყოფის შემდეგ, თემსა (რაიონსა) და ქალაქს საკუთარი სიმბოლოები დასჭირდა. რომელიც ემთხვევა ახლანდელ გერბს (იხ. ქვემოთ). 2016 წლის 5 თებერვალს დამტკიცდა თვითმმართველ ქალაქ გორის გერბი: ფარი გადაკვეთილი იყო ჰორიზონტალურად ქონგურისებურად ორ ნაწილად – ლაჟვარდისფერ და მეწამულ ველებად. ნაწილის ლაჟვარდის მეწამულ ველზე გამოსახული იყო ოქროს გასაღები და ვერცხლის მთა. ნაწილის მეწამულ ველზე გამოსახული იყო ორი მდინარის შეერთება ვერცხლის სტილიზებული ტალღოვანი შემცირებული სარტყლით. ფარს ზემოთ მოთავსებული იყო საქალაქო ვერცხლის გვირგვინი – სამკოშკიანი ქონგურებიანი გალავანი ნახევრად ღია ჭიშკრით. ფარს გარს ერტყა შესამკობელი – ვაზის ფოთლების ვერცხლის ორნამენტი. ფარს ქვემოთ მოთავსებული იყო გერბის დევიზის ვერცხლისფერ-მეწამული ბაფთა, რომლის ვერცხლის ველზე შავით ჩაწერილი იყო გერბის დევიზი „გორი“. სადევიზო ბაფთის ორივე მხარეს გამოსახული იყო ორი მცირე მეწამული ჰერალდიკური ჯვარი.

2017 წლის თვითმმართველობის ახალი არჩევნების შემდეგ, ქალაქი და თემი კვლავ გაერთიანდა. თუმცა ისინი მთლიანად ემთხვევა 2015 წელს გორის მუნიციპალიტეტის (და არა ქალაქი გორის) დამტკიცებულ დროშასა და გერბს.

აღწერილობა
გორის მუნიციპალიტეტის გერბის ფარი გადაკვეთილია და გაკვეთილია ოთხ ნაწილად (ველად) ვერცხლის თეთრი ჯვრით, რომელზეც განთავსებულია მეწამული წითელი მოტივტივე ჯვარი.
პირველი ნაწილი — მეწამულ (წითელ) ველზე გამოსახულია ორი ოქროს ისრით გამსჭვალული ვერცხლის მთა, (იბერიის მთა) ოქროს ცეცხლით;
მეორე ნაწილი — ლაჟვერდის ველზე გამოსახულია გადაშლილი ვერცხლის (თეთრი) წიგნი;
მესამე ნაწილი — ლაჟვარდის (ლურჯ) ველზე გამოსახულია ოქროს ძნა;
მეოთხე ნაწილი — მეწამულ წითელ ველზე გამოსახულია ოქროს სამი რცხილის ფოთოლი.
გერბის ფარს ზემოთ მოთავსებულია საქალაქო ვერცხლის გვირგვინი სამკოშკიანი ქონგურებიანი გალავანი (ციხე-სიმაგრის ფორმის) ნახევრად ღია ჭიშკრით. ფარს ქვემოთ ვერცხლ-მეწამულ ბაფთაზე მოთავსებულია გერბის დევიზი. ბაფთის ვერცხლის ველზე შავად ჩაწერილია დევიზი — „გორი“.

გერბის ფერები — წითელი, ლურჯი, ოქროსფერი და ვერცხლისფერო სიმბოლურად გამოხატავს გორის მოქალაქეთა მამაცობა და დიდსულოვნებას, ღირსებასა და მამულის ერთგულებას, ძლევამოსილებასა და სიბრძნეს. ძლიერების ემბლემა — ოქროს მთა ზემოთ მოთავსებული ოქროს ჯვრით — ისტორიულ არქიტექტურულ ძეგლზე და სალოცავზე (აგრეთვე, გორის რაიონის ცნობილ ბალნეოლოგიურ კურორტზე) — გორიჯვრის წმინდა გიორგის ეკლესიაზე მიუთითებს.

გალერეა